Berron

Ls berrones son státuas proto-stóricas de piedra, sculpidas an pleno relebo cun figuras zoomórficas. L tema que estas sculturas aperséntan ye siempre de animales terrestres, cumo cochinos amansiados, cochinos brabos, toros, beches, perros i tamien ursos, an tamanho natural. L material an que son sculpidas ye an giral de cantarie, ambora tamien se puossa ancuntrar státuas sculpidas an outros materiales cumo mármole i talco. Stima-se que na época an que estas státuas fúrun sculpidas fui antre l mei de l seclo IV a.C. i l seclo I a.C.. De las cerca de 400 sculturas coincidas, las figuras mais frequentes son las de cochinos machos. La palabra berron () fui anspirada ne l termo outelizado pa nomear ls cochinos nó castrados.

Las dimensones de ls berrones púoden tener más de dous metros, ne l antanto eisísten bários outros que chégan a tener solo 30 centímetros. La zona de la cultura de ls berrones ye ne l nordeste de Pertual, percipalmente la porbíncia de Trás ls Montes i Alto Douro i Beira Anterior i bai anté Spanha nas porbíncias de Cáceres, Çamora, Ávila i Salamanca.

La cultura de ls berrones an Pertual stá associada als castros stramuntanos, adonde fui feito un grande númaro de achados, a la tribo de ls draganos, un pobo pré-céltico que bibie nesta region, i a la tribo de ls betones.

Acradita-se que las státuas de ls berrones éran outelizadas pa fines de carátele relegioso. Las sculturas reperséntan animales sagrados, ó miesmo debindades portetoras de l ganado, a quien se serbie l culto; un outro possible uso serie l de menumiento funerairo, cumo se liba a crer pulas anscriçones que algues destas sculturas amóstran. Tenemos cumo tal la traduçon que fui feita de la anscriçon, an lhéngua eibérica, de l berron de Las Cojotas que suporta esta teorie: "Dius Cochino baliente portetor de la bila de Adorja".

Catadorie:Cultura de Pertual
Catadorie:Miranda de l Douro
Catadorie:Pré-Stória